
Съгласуването се извършва на основание чл. 21, ал. 5 от Закона за нормативните актове

	Проект на Постановление на Министерския съвет за приемане на Правилник за състава, финансирането, функциите, задачите и реда за осъществяване на дейността на Държавно-обществената консултативна комисия по проблемите на безопасността на движението по пътищата

	В отговор на №:
	№ 02-2/31.03.2025

	
	Институция:
	ДА „Безопасност на движението по пътищата“
	Диспозитив:
	съгласува с препоръки 

	Основание:

	от Устройствения правилник на Министерския съвет и на неговата администрация

	Относно раздел 2 „Цели“
Формулирането на целите е ключов елемент в оценката на въздействието и следва да се извършва по начин, който ясно дефинира какво конкретно се цели да бъде постигнато – т.е. какво е желаното бъдещо състояние след разрешаването на идентифицираните проблеми. Добрата практика изисква целите да бъдат конкретни, ориентирани към резултатите и ясно свързани с проблемите, описани в раздел 1. 
В настоящата оценка на въздействието е посочена единствено обща цел, без допълнителни конкретни цели, които да показват как и в каква посока ще се промени състоянието в резултат на прилагането на предложените действия. Това затруднява проследимостта между проблемите, предложените решения и очакваните резултати.
В същото време, в доклада на вносителя са формулирани цели, които отговарят на изискванията за яснота и конкретност и биха могли да бъдат включени в оценката на въздействието. Сред тях са:
• Ясна регламентация на състава, финансирането, функциите и задачите на Държавно-обществената консултативна комисия, както и усъвършенстване на организационната ѝ структура с цел минимизиране на рисковете, свързани с политическа нестабилност и промени в институционалното ръководство.
• Оптимизиране на процедурите, гарантиращо ефективност, ясно разпределени права и задължения на заинтересованите страни и засилен етичен ангажимент за защита на обществения интерес.
• Повишена координация в националната политика за безопасност на движението по пътищата, основана на диалог, консенсус и дългосрочна визия.
• Подобрено планиране и мониторинг на мерките за безопасност, водещи до намаляване на пътнотранспортния травматизъм.
• Повишаване на капацитета на комисията в следните направления:
- подпомагане на Министерския съвет при вземане на решения, свързани с безопасността на движението по пътищата;
- изготвяне на становища по проекти на закони и подзаконови нормативни актове в тази област;
- планиране на необходимите бюджетни разходи за осигуряване на безопасността на пътя;
- оценка и изготвяне на становища относно мерките и действията на държавните органи и организации;
- изготвяне на предложения за мерки в изпълнение на международни програми за безопасност на движението по пътищата, в съответствие с волята на законодателя, заложена в § 1, ал. 3 от Допълнителните разпоредби на Закона за движението по пътищата.
Относно раздел 3 „Заинтересовани страни“
Препоръчваме в раздела да бъде посочен конкретен или ориентировъчен брой на изброените наблюдатели, както с настоящ, така и с потенциален статут. Това би допринесло за по-добра преценка относно представителността и ефективността на консултативния процес. 

	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

	
И.Д. ДИРЕКТОР НА ДИРЕКЦИЯ „КООРДИНАЦИЯ И 
МОДЕРНИЗАЦИЯ НА АДМИНИСТРАЦИЯТА“

